בקיץ 1996, סטינג היה הראשון שהתנגד לצמד האאוטסיידרים: קווין נאש וסקוט הול, שהגיעו לארגון מה-WWF והצהירו על כוונתם להשמיד אותו. הם גרמו לכאוס ב-WCW, ולכן סטינג נאלץ להילחם יחד עם לוגר ורנדי סאבאג' מולם ומול שותף מסתורי. את הקרב הול ונאש החלו ללא שותף, אולם מהר מאוד סטינג פגע בטעות בלוגר והקרב התאזן. לאחר מכן, הגיע האלק הוגאן אל הזירה והפתיע את כולם בתקיפה על סאבאג' אשר הפכה אותו לדמות ה"רעה". לאחר הקרב, השלושה יצרו את קבוצת ה-nWo וסטינג נאבק מולה.
סטינג ולוגר פנו ליריביהם הוותיקים מקבוצת ארבעת הפרשים, ריק פלייר וארן אנדרסון. הם ביקשו לאחד כוחות כדי להגן על WCW. פלייר ואנדרסון הסכימו, והוכרז קרב רביעיות בתוך כלוב לאירוע של ספטמבר. ה-nWo טענו שסטינג יצטרף אל הצוות שלהם, השמיעו הקלטה של סטינג בלימוזינה שלהם ופיתו את לוגר למגרש החנייה. לוגר הותקף בידי מי שנראה כמו סטינג. כעבור שישה ימים, באירוע, סטינג טען שזה לא היה הוא, אולם חבריו לא האמינו לו. לבסוף, סטינג המזויף נכנס אל הקרב, אולם אז הגיע סטינג האמיתי וחיסל את ה-nWo. לאחר ההתקפה עליהם, סטינג צעק על חבריו שלא האמינו לו ועזב את הקרב כשהוא משאיר אותם להפסיד.
למחרת היום סטינג הופיע ללא מוזיקת כניסה ודיבר לקהל. סטינג טען שלוגר לא סמך עליו למרות שסטינג האמין בו רבות בשנה האחרונה, ובנוסף טען שלאחר כל ההקרבה שלו עבור ה-WCW, אף אחד לא האמין לגרסתו. סטינג טען שהוא כבר לא נאמן ל-WCW והודיע על "פרישה" מהארגון. סטינג חזר כעבור חודש, כדי לתקוף את סטינג המתחזה שהמשיך להתנהג כמו סטינג הישן. ה-nWo הציעו לסטינג לנקום ב-WCW ולהצטרף אליהם, אולם סטינג אמר שהדבר היחיד שבטוח לגביו הוא שכלום לא בטוח. אלו היו מילותיו האחרונות למשך מעל שנה.
לאחר מכן, סטינג החל להופיע בגגות של אולמות התוכניות של WCW, לבוש בצבע פנים לבן, בדמות שקיבלה השראה מהסרט "העורב". באותה תקופה הוא החל להשתמש במחבט בייסבול שחור. סטינג החל להציע למתאבקי WCW לתקוף אותו עם המחבט, דבר שכולם סירבו לעשות. רנדי סאבאג' הצטרף אל סטינג בגגות לאחר שהוסבר שלא יוכל לחזור ל-WCW אם לא יצטרף ל-nWo. לאחר שסאבאג' הצטרף אל ה-nWo, דבר זה הופסק. במרץ, לאחר שה-nWo ניצחו פעם נוספת, סטינג ירד מהגג בכבל והחל לתקוף אותם. דבר זה סימן שסטינג מוכן לחזור ל-WCW. סטינג החל להשתמש בכפילים שלו ולתקוף מתאבקי nWo שחשדו בו. הוצעו לסטינג כמה חוזים לקרבות מול חברי nWo שונים, אולם סטינג הכה את כולם, כשהיה ברור שהוא רוצה להילחם מול הוגאן.
הקרב המצופה הגיע בדצמבר 1997. סטינג הפסיד להוגאן בתחילה לאחר "ספירה מהירה" של שופט, אולם ברט הארט, שערך את הבכורה שלו ב-WCW, אתחל את הקרב עם עצמו בתור שופט. סטינג הכריח את הוגאן להיכנע וזכה בתואר ה-WCW השלישי שלו. הוגאן מחה על ההחלטה וקיבל קרב חוזר למחרת היום, שנמשך אפילו לאחר שהתוכנית הסתיימה. הסיום שודר בתוכנית החדשה של WCW, ת'אנדר. הקרב הסתיים בצורה מעוררת מחלוקת וסטינג איבד את התואר שהפך לפנוי. לאחר מכן, סטינג הכריז על הוגאן כעל "אדם מת". ה-nWo החלו להתפצל כשסטינג זכה בתואר שוב בפברואר בעזרתו של רנדי סאבאג'. סטינג הגן על התואר מול הול, נאש ודיאמונד דאלאס פייג'. נאש וסאבאג' החלו להתפצל מה-nWo, כשנאש עזר לסאבאג' לנצח את סטינג ולזכות בתואר באפריל.
במאי, נאש וסאבאג' יצרו פלג חדש של ה-nWo: ה-nWo וולף פאק (להקת הזאבים). הקבוצה של הוגאן כונתה nWo הוליווד. שתי הקבוצות רצו את סטינג, כשהענק הצטרף להוליווד ואילו לוגר הצטרף לוולף פאק. לבסוף, סטינג הצטרף לוולף פאק והתחיל להשתמש במייק אפ אדום-שחור. כיוון שסטינג והענק, אלופי הזוגות, היו בקבוצות שונות, סטינג ניצח את הענק וקיבל את שתי חגורות הזוגות. סטינג העניק לנאש את החצי השני. סטינג ונאש נלחמו מול חברי ה-nWo היריבה, וביולי הפסידו את התארים לענק ולסקוט הול, זאת לאחר התערבות מצד ברט הארט. ברט וסטינג החלו יריבות שסבבה סביב המהלכים המסיימים הדומים של שניהם. באוקטובר, הארט ניצח את סטינג ופצע אותו עם אלת הבייסבול.
סטינג חזר במרץ 1999, בחזרה בלבוש שחור-לבן והחל לדבר יותר. סטינג זכה באליפות העולם החמישית שלו באפריל מדיאמונד דאלאס פייג', אולם הפסיד את התואר בחזרה אליו באותו יום. סטינג זכה בנשיאות WCW מריק פלייר, אולם פינה אותה לאחר שהצהיר שהוא פשוט לא רוצה את פלייר בהנהלה. לאחר מכן סטינג החל להצטוות עם הוגאן שוב. אולם בספטמבר, לאחר עזרה מלקס לוגר, סטינג זכה בתואר השישי שלו והפך שוב ל"רע". הקהל המשיך לעודד את סטינג למרות זאת. סטינג ניצח את הוגאן כעבור חודש בקרב בו הוגאן פשוט נשכב על המזרן והפסיד לו, אולם באותו לילה הפסיד את התואר לגולדברג.
למחרת היום, התואר הופשט מגולדברג בעקבות כך שהקרב לא הוכר בידי ההנהלה, אולם בעקבות תקיפת שופט, סטינג לא קיבל את החגורה. הוא נכנס לטורניר של 32 אנשים על התואר בו ניצח גם את לקס לוגר. סטינג הפסיד לברט הארט בחצי הגמר לאחר התערבות מלוגר. סטינג חזר להיות "טוב" ונלחם מול לוגר בדצמבר, וניצח בפסילה אחרי שהותקף בידי אלת בייסבול. סטינג ניצח את לוגר במרץ בקרב שבו הזירה הוקפה במתאבקים עם גבס על הידיים.
באפריל, לאחר חילופי שלטון בצמרת WCW, סטינג נכנס לטורניר על אליפות ארצות הברית. מתאבק צעיר בשם "ואמפירו", שלוהק כמקבילו המרושע של סטינג, עלה לו בקרב הגמר. סטינג החל איתו יריבות שבמהלכה ניצח אותו במאי, אולם הפסיד לואמפירו בקרב אש ביוני.
סטינג החל יריבות עם ג'ף ג'ארט וסקוט סטיינר, שפצע את סטינג בנובמבר. סטינג שב לתוכנית האחרונה של WCW, ב-26 במרץ 2001. שם דמותו הביסה את אויבה הוותיק ריק פלייר בקרב האחרון ב-WCW. לאחר הקרב השניים התחבקו.
סטינג סירב לחוזה עם ה-WWF באותה שנה, בטענה שהוא חושש שבתור מתאבק WCW יהיה עליו להתחיל בתחתית הסולם שוב. סטינג היה ונשאר המתאבק הבולט היחיד בענף שמעולם לא עבד עבור ה-WWF.
דמותו ב-WWA וב-TNA.
בורדן חזר להתאבק בדמות סטינג ב-2002 ב-WWA.
בתוכנית האחרונה של WWA, ששודרה ב-25 במאי 2003, בניו זילנד, עלילת הקרב כללה את תבוסתו של סטינג ואובדן חגורת האליפות לג'ף ג'ארט.
ב-2003 חתם סטיב בורדן על חוזה עם חברת TNA. דמותו של סטינג הופיעה לראשונה ב-TNA ב-18 ביוני 2003, בחגיגות השנה הראשונה של TNA. בעלילה זו סטינג לוהק עם ג'ף ג'ארט מול הצמד AJ סטיילס וסיקס פאק.
בסיום המופע "נקודת מפנה 2005", הוקרן סמל העקרב באולם. תחת הסמל הופיע התאריך: 15 בינואר 2006. באותו תאריך היה אמור להיות משודר "החלטה אחרונה 2006", האירוע הראשון של TNA ל-2006. אור בודד נדלק וחשף בזירה כיסא שחור, עליו מעיל העור של סטינג, מגפיו והמחבט השחור המרמזים על שובו.
דמותו של סטינג חזרה באופן רשמי דקה לאחר חצות 1 בינואר. בתוכנית "אימפקט!" הראשונה של שנת 2006 הודיע כריסטיאן קייג' על חזרתו של סטינג ל-TNA, וכי שניהם יאבקו ב"ההחלטה האחרונה" נגד ג'ף ג'ארט ומונטי בראון. סטינג וקייג' ניצחו במה שדווח על ידי TNA כאירוע ההיאבקות הטלוויזיוני הנצפה ביותר בעשור.
במופע "יעד X" ב-2006 הופיע בורדן ללא תחפושת ואיפור, כביכול בדמותו הטבעית, ועל פי העלילה הניס את כל המתאבקים מהזירה, לכד את ג'ארט והחל להכותו, אך לבסוף דמותו נכנעה לכוחות העדיפים של ג'ארט וקבוצתו.
במופע "נועד לתהילה" ב-2006 זכה סטינג בתואר העולמי של ה-NWA מג'ף ג'ארט כשהוא מסכן את הקריירה שלו בקרב (לפי התסריט אם סטינג היה מפסיד בקרב הוא היה פורש מהיאבקות). סטינג החזיק בתואר זה עד המופע "ג'נסיס" אותו הפסיד לאביס כתוצאה מפסילה (בניגוד ל-WWE ניתן לזכות בתואר בפסילה)
שנה לאחר מכן (2007) באותו מופע שוב זכה סטינג באליפות העולם במשקל כבד של TNA לאחר שניצח את קורט אנגל, רק כדי להפסיד אותו שבועיים אחר כך בתוכנית של TNA אימפקט.
כעבור שנה באותו אירוע (2008) שוב זכה סטינג בתואר העולמי לאחר שהביס את סמואה ג'ו כתוצאה מהתערבות של המנטור של סמואה ג'ו לשעבר, קווין נאש. מהלך זה בוצע כדי להפוך את דמותו של סטינג שוב ל"רעה" לאחר שבתוכנית אימפקט הקימו סטינג, קורט אנגל, בוקר טי וקווין נאש סטייבל (קבוצה של מתאבקים המתאחדת יחדיו עבור מטרה כלשהי) בשם "מאין איבנט מאפיה".
סטינג החזיק בתואר העולמי הראשי של TNA עד האירוע "לוקדאון" ב-2009, בו הפסיד את התואר למיק פולי. במשך אותה שנה חזרה דמותו של סטינג ל"טובה".
בשנת 2012 נכנס סטינג להיכל התהילה של TNA במופע "נועד לתהילה" (המתאבק הראשון שנכנס להיכל התהילה של TNA).
בפברואר 2014 החוזה של סטינג הסתיים ללא חידושו ולכן שוחרר סופית מהארגון.
בשנת 2014 חתם סטינג ב-WWE ונודע שמי שיזמין את המשחק WWE 2k15 עם הזמנה מוקדמת הוא יקבל את סטינג עם שני סוגים שונים של המראה שלו. סטינג עשה את הופעת הבכורה שלו באירוע "סדרת הישרדות", כאשר תקף את טריפל H ועזר לקבוצה של ג'ון סינה לנצח.
סטינג גם עזר לג'ון סינה לנצח את סת' רולינס, קיין וביג שואו בקרב שאם הוא ינצח אז הוא יחזיר לרייבאק, דולף זיגלר ואריק רואן את עבודותיהם.
בנוסף לכך הוא הוזמן על ידי טריפל H לדבר על הסכסוך שקיים ביניהם באירוע "פאסטליין" ונקבע בינו ובין טריפל H קרב ברסלמניה 31.
במהלך רסלמניה טריפל H הצמיד את סטינג לאחר שדפק לסטינג פטיש שבור בראש הפטיש היה שבור מכיוון שסטינג שבר אותו בזמן שבמהלך הקרב היו התערבויות של 2 הסטייבלים הוותיקים DX ו-nWo, בסוף הקרב שני המתאבקים לחצו ידיים.